transportnyhederne.dk: SMS’er under kørsel kan give klip i kørekortet
SMS’er under kørsel kan give klip i kørekortet
Torsdag 13. december 2018 kl: 10:56
Et enigt Folketing har besluttet, at det fremover skal koste et klip i kørekortet, hvis føreren taler i telefon eller på anden måde anvender håndholdte kommunikationsapparater under kørslen. Håndholdte kommunikationsapparater kan også være tablet-computere
- Det er fuldstændig hensynsløst over for sine medtrafikanter og medpassagerer at lade sig forstyrre af sin telefon eller andre apparater, når man kører bil. Det er bilen, vejen og trafikken, der skal have ens komplette opmærksomhed, når man kører bil, og derfor glæder det mig meget, at et bredt flertal i Folketinget har samme holdning, siger transportminister Ole Birk Olesen (LA) i en kommentar til Folketingets opbakning til VLAK-Regeringens forslag om at det ud over en bøde på 1.500 kroner også skal udløse et klip i kørekortet, hvis man bruger kommunikationsapparater, som man holder i hånden, mens man kører.
- Jeg bakker 100 procent op om budskabet ”Kør bil, når du kører bil”. Det er farligt for en selv, men i høj grad også for andre, hvis man er uopmærksom i trafikken - og uopmærksomhed var da også en væsentlig årsag til sidste års dødsulykker i trafikken. Derfor skærper vi nu reglerne, så man fremover også får et klip i kørekortet, hvis man taler i telefon, skriver beskeder, bruger tablets, indstiller håndholdt gps eller på anden vis bruger håndholdte kommunikationsapparater under kørslen, siger transportministeren.